વડાપ્રધાનના તથા ઇઝરાઇલના વડાપ્રધાનના સંયુકત રોડ શો તથા અન્ય કાર્યક્રમો અંતર્ગત દિલ્હીથી એસપીજીના ટોચના અધિકારીઓની સાથોસાથ વડાપ્રધાન કાર્યાલયના ઉચ્ચ અધિકારીઓ અને રોના પણ ચુનંદા અધિકારીઓ તુર્તમાં જ ગુજરાત આવનાર છે. રો સહિતની સેન્ટ્રલની તમામ એજન્સીઓ સેન્ટ્રલ આઇબી તથા સ્ટેટ આઇબી સાથે સંકલનમાં રહેશે. જે માટેની સૌથી મહત્વની જવાબદારી રાજયના સિનીયર મોસ્ટ ડીજી કક્ષાના શિવાનંદ ઝા સંભાળનાર હોવાનું બહાર આવ્યું છે. બ્લુ બુકના નિયમો અનુસાર વડાપ્રધાન તથા ઇઝરાઇલના વડાપ્રધાનને પીરસવામાં આવનાર તમામ ખોરાકો સાથે ચા-પાણી, નાસ્તા અને તે માટે વપરાનાર સામગ્રીઓની ચકાસણી કરવા માટે ફુડસ એન્ડ ડ્રગ્સ વિભાગ દ્વારા પાંચ કમીટી પણ રચાઇ છે. ફુડ તૈયાર કરનાર રસોયાઓ તથા ત્યાં બંદોબસ્તમાં રહેનાર પોલીસ સ્ટાફ અંગે પણ સંપુર્ણ વિગતો તૈયાર કરવામાં આવી છે.